Nordjyllands Politi rykkede lørdag ud til svævebanen ved Nørresundby Idrætscenter.

Lørdag over middag skete et uheld på svævebanen ved Nørresundby Idrætscenter. Derfor var Nordjyllands Politi på stedet, og senere kom også arbejdstilsynet. Vagtchef hos Nordjyllands Politi Bruno Brix bekræfter, at en kvinde er kommet til skade ved svævebanen. Hun kunne selv gå fra stedet, men blev kørt på hospitalet. Svævebanen er Nordjyllands længste med 220 meter og 26 meters fald. Svævebanen, der går over kridtgraven, betjenes af instruktører fra Skansen. Centerdirektør hos Skansen, Lars Dam Møller, fortæller, at svævebanen består af to wirer og et bremsetov, og at det er bremsetorvet, der er knækket. Derfor har vedkommende på svævebanen haft for meget fart på ved endestationen og er ramt ind i en jordvold, Han fortæller, at de har haft svævebanen i over 15 år uden at opleve uheld. De næste par uger vil banen være lukket. - Sikkerhed er nummet et. Vi skal være sikre på, at der er styr på sikkerheden, inden vi åbner banen igen. Den er i hvert fald lukket den næste uge eller to, siger Lars Dam Møller.